#### E L Ő T E R J E S Z T É S

### Szombathely Megyei Jogú Város Közgyűlése

### Gazdasági és Városstratégiai Bizottságának

**2016. áprilisi ülésére**

*Parkerdei Kertbarátok Egyesülete által szervezett hulladékgyűjtés támogatásáról*

A Parkerdei Kertbarátok Egyesülete képviseletében Molnár Lajos elnök úr az Önkormányzatunk segítségét kérte az alábbiakban.

Az Egyesület tagjai több éve, minden tavasszal önkéntesen szemétgyűjtési akciót szerveznek az általuk használt kiskertek környezetében a Parkerdő területén. Ezen alkalmakkor, még a tavaszi vegetáció kirobbanása előtt, zsákokba gyűjtik a „látogatók” által szétszórt kommunális hulladékot, ezzel is óvva a környezetet.

A jelenlegi jogszabályi környezetben már nem tehetik meg, hogy az általuk összegyűjtött, bezsákolt hulladékot saját járműveikkel beszállítsák a szeméttelepre. Ezt a Hulladékgazdálkodásról szóló 2012. évi CLXXXV. törvény 14.§ alapján csak engedéllyel rendelkező szolgáltató teheti meg, aki esetünkben a SZOMHULL Nonprofit Kft.

Tapasztalataik, valamint az előzetes egyeztetések során elmondottak alapján, mintegy 5 m3-nyi kommunális hulladékot gyűjtenek össze, melyek szállítási és hulladék kezelési díja várhatóan max. bruttó 40.000,- Ft.

Az Egyesület azt kéri, hogy önkéntesen elvégzett munkájuk után további költség ne terhelje költségvetésüket, és Önkormányzatunk utólagos elszámolással vállalja át a Parkerdőből összegyűjtött hulladék szállítási és lerakási díját.

Jelen előterjesztésnek pénzügyi kihatása 40.000,- Ft, mely az önkormányzat 2016. évi költségvetéséről szóló, SZMJV Önkormányzata Közgyűlésének 5/2016.(III.01.) önkormányzati rendelete 15. mellékletének Környezetvédelmi kiadások sora terhére történne.

Kérem Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2016. április 8.

Lakézi Gábor

osztályvezető

**Határozati javaslat**

… /2016. (IV.18.) sz. Gazdasági és Városstratégiai Bizottsági határozat

A Gazdasági és Városstratégiai Bizottság a Parkerdei Kertbarátok Egyesülete által szervezett hulladékgyűjtés támogatásáról szóló előterjesztést megtárgyalta és az alábbi döntést hozta.

1. A Bizottság a Parkerdei Kertbarátok Egyesülete által szervezett hulladékgyűjtési akciót, a begyűjtött hulladék szállítási és lerakási költségeinek átvállalásával, utólagos elszámolással a Környezetvédelmi kiadások előirányzata terhére maximum 40 ezer Ft értékig támogatja.

(A Bizottság a fenti határozatot az Önkormányzat SZMSZ-ének 54. § (5) pont 10. alpontjában kapott felhatalmazása, valamint Szombathely Megyei Jogú Város Önkormányzata Közgyűlésének az önkormányzat 2016. évi költségvetéséről szóló 5/2016.(III.01.) önkormányzati rendeletének 15. mellékletében meghatározott Környezetvédelmi kiadások előirányzat terhére hozta meg.)

**Felelős:** A végrehajtás előkészítéséért:

Lakézi Gábor, a Városüzemeltetési Osztály vezetője

Stéger Gábor, a Közgazdasági és Pénzügyi Osztály vezetője

**Határidő:** 2016. május 30.